শিমশোন বিকল্প
শিমশোন বিকল্প শিমশোন বিকল্প (হিব্রু ভাষায়: ברירת שמשון‎, ব্রেরাৎ শিমশোন) বলতে কিছু সামরিক বিশ্লেষক ও লেখকের দেয়া একটি নামকে বোঝায়, যা দিয়ে ইসরায়েলের একটি শত্রু নিরস্তকরণ কৌশলকে নির্দেশ করা হয়, যা অনুসারে ইসরায়েল যদি কখনও বিদেশী সামরিক শক্তি দ্বারা আক্রান্ত হয় এবং এতে ইসরায়েলের সিংহভাগ যদি ধ্বংসপ্রাপ্ত হয়, তাহলে "শেষ উপায়" হিসেবে দেশটি শত্রুর বিরুদ্ধে পারমাণবিক অস্ত্র ব্যবহার করে বিশাল প্রতিঘাত দেবে। তবে কোনও কোনও লেখক এই পরিভাষাটি দিয়ে ইসরায়েল নয় এবং পারমাণবিক অস্ত্রের পরিবর্তে চিরায়ত অস্ত্রশস্ত্র ব্যবহার করা হতে পারে, এমন পরিস্থিতিও বর্ণনা করেছেন। নামটি বাইবেলের ইসরায়েলি বিচারক শিমশোনের সাথে সম্পর্কিত। শিমশোন প্রাচীনকালে ফিলিস্তিনিদের একটি মন্দিরের স্তম্ভগুলি দুহাতে ঠেলে সরিয়ে দিলে ছাদ ধ্বসে পড়ে শিমশোন নিজে মারা যান এবং সাথে সাথে তাঁকে আটককারী হাজার হাজার ফিলিস্তিনিও মারা যায়। মারা যাবার মুহূর্তে শিমশোন চিৎকার করে বলেছিলেন, "আমাকে ফিলিস্তিনিদের সাথে মরতে দাও!" (বিচারকগণ ১৬:৩০)